bavarian-nlp/barwiki-20250901 huggingface dataset:
Acamapichtli

Da Acamapichtli woa da zwoate Tlahtoani vo de Tenochtitlan - Mexi`ca. Ea is 1335 af d`Wöd kema und hod vo 1376 bis za sein Tod im Joah 1387, de Tenochtitlan Mexi`ca ois eana Heascha regiat. Iwa sein Vota woa a aa Mexi`ca und iwa sei Muadda, a Colhuacanarin, hod a, aa recht augsenga Toltekn-Famüli za seine Urahnln zön kena.
Sei Nam.
Da Nam "Acamapichtli" bedeit in da Nahua-Schproch: "A Bündl Rohr (Binsn) in da Faust". Des woa a vaheißungsvoia Nam. Den Tenochtitlan is af ana Insl baud wuan und do hods an de Uahfa bschtimmt Binsn gem. De Binsn san owa a im oidn Nam vo da "Toltekn-Haubtschtod" viakema - "Tolllan-Tula". Sogoa de oideawüadige Schtod Teotihuacan is vo de Maya "Tollan" ghoaßn wuan. Drum zoagt a sei Naumansglyphn, owa Eahm, wia a de Binsn sicha und fest in seina Faust hoit und se so vuan ausanaundafoin schizt.
Sei Famülie.
Sei Großvota, vo da Muaddasoatn woa da "Coxcoxtli". Und dea woa ana vo de via augsegna Tlahtoani (Heascha) vo de "Colhua" in "Culhuahcan". Dea hod zwoa Kinda ghobd. Sein Suhn, em "Acamapichtli da Ödare", dea noch eahm ana vo de Kini vo Culhuahcan wuan is. Und sei Tochta, de "Atotoztli", de a mid an augsegna Kriaga und Odlign aus Tenochtitlan, em "Opochtli Iztahuatzin" vaheirat.
Da Acamapichtli da Ödare is 1324 in Coyuacan sein vaschtubanan Vota ois Tlahtoani nochgfuigt. Ea woa mid da "Ilancucitl", ana Prinzessin aus "Coatlichcan", ana Acolhua-Schtod vaheirat. Eana Ehe is owa kindalos blim. Dahea woas a scheene Gestn, das sei Schwesta Atotoztli, ois 1335 a Biabal gboan hod, eahm in Nam vo iahn Bruada gebm hod.
De Tenochtitlan-Mexica woidn`s ned so gach augeh midm Valust eahnana Söbstschtendigkeit. Und so haum Se se an den junga Mau eainnat, dea bei de Acolhua glebt hod.
Acamapichtli da Tlahtoani.
Da "Acamapichtli" woa a Fux und ea hod se glei mera Weiwal vaheirat. 
"Tenochtitlan" woa owa de "Tepanekn" tributpflichti. Und um de Schtod a Wengl fiazschtön, hod a den Bau vom easchtn schtoanan Tempö augschoft.
Do de Mexica jo iazt de Tepanekn tributpflichti woan, haums a bei denan eahnane Födzüg midkempfn miaßn. Schpoda haum de Mexica des ois eanhne Eaobarungan doagschtöd. Owa untam Tepaneknheascha "Tecocomoc" haums moast nua ois Hüfstruppn kempft. Kloanare Gebietsgwinn homs scho a söwa am Siduafah vom Texcocosee mocha deafn. Do jo de Schtod Tenochtitlan gach gwoxn is und eana Fösninsl weng laundwiatschoftlige Flechn ghobd hod, haums jeds Fleckal zan Aubaun gnizt.
Kurriose Tribut.
De Mexica haum iwa eahnane Tributpflichtn recht gjammat. Owa da Huey Tlahtoani vo "Azcapotzalco", da "Tezozomoc" hod se vamuatli docht, iazt wo de Mexica mera Leid san und a mera Föda haum, deaffans a mera Ogobn leist.
Wei da Tezozomoc sei Schtod ausbaun woit hod a nebm de iwlign Fisch, Fresch und Goatnfrücht a Baam und Weidn valaungt.
Ois Regent.
Sei Heaschoft wolaut em Franziskanamönch und Historika "Bernhardino de Sahagun" a recht a friedlige. Ea hod de laundwiatschoftlige Flechn schtoak vagressan kena. Unta eahm is a da Bau vom easchtn großn schtoanan Tempö augfaungt wuan. 
Da "Acamapichtli" is im Joah 1387 gschtuam und ana vo seine Suhn, da Huitzilihhuitli is eahm 1391 ois Tlahtoani vo Tenochtitlan nochgfuigt.
Erich Eibl

Erich Eibl (* 25. Meaz 1945 in Neikiachn bei Eger im heitign Tschechien) is a österreichischa Karikaturist und Grafika.
Lem.
Sei Kindheit hot a in Göllersduaf im Weiviatl vabrocht, wora aa ind Voikschui gaungan is. S Realgymnasium hod a daun in Stockarau bsuacht.
Scho 1961 hods in da „Kronen-Zeitung“ easchte Vaeffentlichungan gem vo seine Karikatuarn, des worn domois Porträäs vo de Ringa am Heimoakt. Danoch hods a bolidische Zeichnugan in divease Zeidungan gem, „Neues Österreich“, „Tageszeitung“, „Furche“, „Volksblatt“, „Stern“ und aa in da „Wochenpresse“.
1963 woa dann Bause, do wora ois Saniteta beim Bundeshea.
Vo 1964 bis 1970 wora ois bolidischer Karikatuarist beim „Volksblatt“, in dera Zeit hodar aa via Semesta long Molarei aun da „Akademie der bildenden Künste“ studiat, do hod oba nix dabei aussegschaut. 
1970 hots daun de easchtn Zeichnungan und Illustratiaunen im „Trend“ und im „Profil“ gem.
Seit 1971 isa beim Trend-Valog ois Grafika augstööt.
Im 73ga Joa hoda si a hoibs Joa Ualaub gnumman und hod bei de Ami in Nu Joak ois Illustratoa und Schuibuachdeseiner gweakt.
Nem seina Tätichkeit beim Valog mocht a no ois freia Mitoabeita Zeichnungan und Karikatuan fia Magazine, Zeidungan und Weabeagentuan.
Gschicht vo Afrika

De Gschicht vo Afrika, dt. die Geschichte von Afrika is a recht owexlungsreiche. In Afrika hod a de Gschicht mid de Hominidn augfaungt. Vo dem Eadteu hom Se se afgmocht und haum de gaunze Eadn besiedlt. Weu de Sahara in Sidn vom Mahgreb nuadle davo otrend, haum de oanzalnan Regionan vaschidane Kuituaschtufn ghobd.
Im Nuadn hod se mid Egyptn, ane da easchtn Hochkuituan ausbüt. Vo "Karthago" aus, ana punischn Pflaunzschtod, is a Haundlsimperium earicht wuan. Des de Rema in de drei "punischn Kriag" zaschteat hom. Noch de Rema haum de Wandaln a kuazlebigs Reich earicht. A wengl schpoda san de islamischn Mahgrebschtootn entschtaundn. De haum wida in de tiakischn Barbaresknschtäd gendt.
Im Sidn hods mera Kinireich gem. Es haum se a de Bantu ausgehand vo an Schtaumm in Zentreuafrika, noch Osten und daun in Sidn owi ausbroat und in mera Vöka afteud.
In ollen Zonan haum daun de Kollonialmächt d`Haund af de Lenda ghoidn und haums wiatschoftli ausbeut. Die Gschicht vo da Endkollonisiarung ghead a do eina, genauso wia de Burenkriag.
Und a de Gschicht vo de heidign Schtootn.
Des Egyptische Reich.
Ois de "Sahara" drucka wuan is, hom se de Leid in de Oasn und zan Niluafah zruckzogn. Am Nil hom se daun vua iwa 6000 Joah de easchtn Fiaschtndima büdt. In da Friahdynastischn Zeit, voa umma 5000 Joah san daun easchtmolig "Owa- und Untaegyptn" vaeind wuan. "Egyptn" hod a zeidweis Gebiet in Lybien, Kanaan und en Sudan beheascht. Untan "Ramses em Großn" haums a, mid de "Hethiter", in easchtn schriftlign Friedns- und Beischtaundsvatrog agschlossn. De Heaschadynastien haum bis 332 v.Kr. gheascht. Daun sans vo de "makedonischn Ptolemäer" oglest wuan. De san daun unta da "Kleopatra", 30 v.Kr. vo de Rema bsiegt wuan.
Da Islam in Nuadafrika.
Ois da ʿ"Amr ibn al-ʿĀs", 640 "Egyptn" fian Islam eaowat hod, sans daun a in Westn za de "Berber" zogn. 670 haums daun fia de neiche Provinz "Ifriqiya" de Schtod "Kairoan" gründt. 910 san in dera Schtod de "Fatimidn" ande Mocht kema, de a "Sizilien" eaowat haum. 972 haums des Kalifat in "Kairo" gründt.
Eisenhammer (Hasloch)

Da Eisenhammer Hasloch is a historische Hammaschmied bei Hasloch im bayerischn Spessart. Er wead vom Haslochboch otriem.
Gschicht.
Da Eisenhammer is am 24. Meaz 1779 grindt worn, wia de domois gmoansam regiarendn drei Grafen von Löwenstein-Wertheim den Briadan Tobias und Johann-Heinrich Wenzel aus Neulautern an Erbbstandsbriaf fian Bau vo am Eisenhammer ausgstejd hom.
Mit dena no heit voi funktioniarendn Eihrichtunga wean de untaschiedlichstn Schmiedteile produziat, vor oim owa Kleppl fia Kiachaglockna mid oana fia a Freiformschmied unglablichn Prezision (±2 mm). Des Wossaradl treibt iwa d Nockn aufm Wellbaam in Hammastui vom Aufweafahamma noch om, dea wo bam Owafoin - duach sei oagnas Bärgwicht vo 170 kg - des gliahade Eisn vafoamt, des wo afm Amboss liegd. Mid jeda Nockn wiedahoit se dea Vuagong. 
Obahoib vom Hammastui is da sognennde Prella obrocht, dea wo a zweits Houchweafa vom Hamma vahindat und duach sei Fedakroft in Schlog vasteakt.
Da sognennde Schwounzhamma is a kloanara Hamma, bei dem d Nocken afn Schwounz vom Hammastui druckn und doduach es Hem vom Hammerstui bewiaka. Da gusseisane Kammring afm Wellbaam hod 15 eikeite Nockn, wos a schneje Schlogfoig vom Hamma mid am Bärgwicht vo 135 kg bewiaka. Unta dem Hamma san friaha jeds Joar bis 50.000 Pfluagschorn ausgschmiedt worn.
4Q156

4Q156 is d Bezeichnung vo ana fragmentarisch dahoidna Hondschrift aus Qumran (Schriftroin vom Doudn Mea). 4Q bezeichnet de Hejn Nr. 4 vo Qumran, wo de Fragment gfundn woan san, 156 is a fortlaffende Nummara.
S Fragment enthoit de Verse 12-15 und 18-21 vom 16. Kapitl vom Buach Leviticus in aramäischa Sproch. Afgrund vo paläografische Vagleich ko s Fragment ins ausgehade 2. vorkristliche Joahundat datiat wean. Es is domit da ejtaste dahoidne Targum.
Sprochlich affolland is de Vawendung vo da Wurzel כסי zua Iwasetzung vom hebräischn Woat כפרת ("Kapporet"), des wo in spadan Targumim ned iwasetzt, sondan ois aramäisiats hebräischs Lehnwoat (כפרתא) wiedagebn wead.
Lateinische Phrasn/M

 „Da Richda nimmd se ned um a jede Bagadejn a(n.“
 Den Sazz da vo de remischn Juristn findt ma aa scho(n baem Cicero: „At enim minora di neglegunt [...]. Ne in regnis quidem reges omnia minima curant“ („Owa mid ebbs Kleanan gebm se de Gedda ned o. [...] Ned amoe in an Kiniraech nemmand se de Kine um a jede Bagadejn a(n)“.
Geosphäre

De Geosphäre oda Geosphär (vo griachisch γῆ ‚Eadn‘ und σφαῖρα ‚Kugl‘) moant moast a Eadsphär. Des is a Oagnschoft vom Planetn Eadn, de wo si in da Regl wia a Schoin um an gounzn Himmeskeapa legt. Da Geosphär-Begriff hod innahoib vo hundatfuffzg Joa mindestns zehn vaschiedane Begriffsbedeitunga dahoidn. Vo eana wean heit im boarischn Sprochraum no finf untaschiedliche Bedeitunga gnutzt. Demzfoig bsteht deazeit koa Oanigkeit iwa Inhoid, Ausdehnung und Umfang vo da Geosphär.
Tauber

De Tauber oda Tauba is a Fluss in Siddeitschland drent und herent vo da Grenz zwischn Bodn-Wiattmbeag und Bayern. Ia Quej is am Westfuaß vo da Frankenhäh. Se fliaßt in noadwestlicha Richtung uma 130 km duach de Region Frankn und mindt in Wertheim vo links und Sidostn in an Moa.
Gaststätte Fraunhofer

De Gaststätte Fraunhofer, aa ois "Wirtshaus im Fraunhofer" bekonnt, is a Gosthaus in da "Fraunhoferstraß 9" im Stodtei Isarvorstod z Minga. De historistische Innaausstottung im Stui vom Neibarock is weitgehend dahoidn; es Gasthaus steht unta Denkmoischutz. Ogschlossn an de Gaststättn san es Theater im Fraunhofer und es Werkstattkino.
Cleo Kretschmer

De Cleo Kretschmer (* 11. Feba 1951 in Thalberg, a Ortstei vo Wegscheid; geboarane: "Ingeborg Maria Kretschmer") is a bayerische Schauspuiarin, Drehbuach- und Romanautorin.
Noch an kuazn Gostspui im finftn Tei vom "Schulmädchen-Report" is se vom Regisseur Klaus Lemke entdeckt worn. Ian Duachbruch ois Schauspuiarin hods 1975 in da Fernsehkomedie Idole ghobd, fia de wos se sejm as Drehbuach gschriem hod. In dena Joar 1976 bis 1981 und nacha no amoi 1995 hod se da Lemke zua Haptdoarstejarin (moast neman Wolfgang Fierek) vo seine „schrägen“ Komedien gmochd. De Schauspuia hom do de Dialoge in freia Improvisation song kina. Fia ia schauspuiarische Leistung in Amore hod de Kretschmer 1978 in Fernsehfuimpreis vo da "Deutschen Akademie der Darstellenden Künste" griagt.
Eisenärzt

Eisenärzt is a Luftkuaoat und a Ortstei vo da Gmoa Siagsdorf, Beziak Obabayern im Landkroas Traunstoa in Bayern. Da Oat liegt im Cheamgau an da Stootsstroß 2098, de Siagsdorf mit Ruahpading vabindt. Da Nama leit se aus'm Eisnerz-Beagbau in da Region ob. Ea liegt am Volaaf da emoign Soleleitung Reichahoi – Traunstoa – Rousnam.
Grichtsbeziak (Östareich)

A Grichtsbeziak (amtlich: Gerichtsbezirk) is in Östareich des Gebiet, fia des a anzlns Beziaksgericht zuaständig is. Ea eastreckt si meist net iba mea ois aan politischn Bezirk, umgekeat kaun obara politischa Beziak aa mearare Grichtsbeziak umfossn.
On de räumliche Eintäulung laanan si täuweis aa de Außnstölln von da Landwirtschaftskammer oder de politischn Partein in Östareich aun.
Zuaständigkeit vo an Beziaksgricht.
Fia bestimmte Sochn san Beziaksgericht zuaständig:
Mariä Hoamsuachung (Kühtai)

De Kira Mariä Hoamsuachung is a remisch-katholische Kira in da Gmoa Silz im Ortstei Kühtai.
De Kira is im Joa 1976 nochm Plan vo de Architektn Hans und Ingo Feßler baut worn. De Kira hot fost an quadratischn Grundriss und an Kiraturm, wo hintn am Hang stähd. Zum Bau vo da Kira gheat a monumentals gotischs Kruzifix aus Friaul ausm 14. Joahundat. Da Bischof Paulus Rusch hod am 25. Septemba 1977 de Kira afs Patrozinium Mariä Hoamsuachung gweiht.
Oscar Cantoni

Da Kardinal Oscar Cantoni (* 1. Septemba 1950 in Lenno, Provinz Como, Italien) is da Bischof vom Bistum Como.
Lem.
Da Oscar Cantoni hod am 28. Juno 1975 duachn Bischof vom Bistum Como, Teresio Ferraroni, as Sakrament vo da Priesterweih empfonga.
Am 25. Jenna 2005 hod eam da Pobst Johannes Paul II. zum Bischof vo Crema gmocht. Vom Bischof vo Como, Alessandro Maggiolini, hod a am 5. Meaz vom sejm Joa de Bischofsweih empfonga; Mitkonsekratorn woan da Apostolische Nuntius in Italien, Erzbischof Paolo Romeo und da emeritiade Bischof vo Como, Teresio Ferraroni. De Amtseinfiarung is am 19. Meaz 2005 eafoigt.
Seit 2022 is er aa Kardinal
Paolo Romeo

Da Paolo Kardinal Romeo (* 20. Feba 1938 in Acireale, Provinz Catania, Italien) is a remisch-katholischa Geistlicha und emeritiada Erzbischof vom Erzbistum Palermo.
Am 27. Oktoba 2015 hod da Popst Franz sein oitasbedingtn Rücktritt ognumma.
Reckholdern

S Gebiet Reckholdern liegt auf 960 m ü.M. und gheat zum Oat Willerzell im Bezirk Einsiedeln, Schweiz. Urspringle ois Ferienhaussiedlung plant und baut, san 20 Haisln und drei Bauanhef unmittlboa am Woidrand hgistejt worn. De Gegnd is umgebn vo Naturschutzgebietn mit Sicht afn Sihlsee und de umliegendn Beag. Reckholdern is innahoib vo 40 Minutn vo Zürich erreichboa und 20 Minutn vom Schigebiet vom Hoch-Ybrig weg.
Startpage

Startpage is a Suachmaschin aus Holland, de wo anonymisiade Eagebnis vo Google liefad. Mid Ixquick wead vo da sejm Firma aa no a Metasuachmaschin obotn.
Startpage soi im Untaschied zu Google an voin Datnschutz fian Nutza eameglichn. Am 14. Juli 2008 is Ixquick/Startpage midm Eiropejsche Datnschutzsiegl "EuroPriSe" auszoachned worn. Damid is Ixquick de easchde und oanzige Suachmaschin, de wo nochm Datnschutzrecht vo da EU zertifiziad is.
Lateinische Phrasn/Qu

 „Wos is Freiheid? Dasd lebm kannst, wiasd magst.“
 Des boaresch Motto „lebm und lebm lossn“ zoagt hibsch in de gleich Richtung.
 „Wos na, wenn jezz da Himme owafojat?“
 Wia s ausschaugt, hamm ned bloß de Gallia in densejn Doaf Angst ghabt, dass eana da Himme auf Koobf fojn kunndt, sundan aa de oedn Rema, oda, wia in dera Kumede, da syrische Sklav.
Hautboist

Hautboist (sog: Oboist) hod ma uaspringle an Oboenblosa gnennd (noch "hautbois", oiso houch klingands Hoiz, da Nama vo da Oboe af franzesisch. Spoda is do draus de Bezeichnung "Hoboist" fia an Militärmusika in am Musikkorps woan. Da Begriff is in da Infanterie vom Deitschn Heer bis zum Easchtn Wödkriag vawendt woan.
Fenstaleda

A Fenstaleda (dt.: Fensterleder) is a Wischdiachl aus am saungdn Leda, des wo voa oim zan Fenstaputzn vawendd wead und za da Politua vo ondan glottn Obaflächn. Fenstaleda wean aa fia Autofensta vawendd. In neira Zeid hod ma vasuachd, ois Oitanative Diacha aus Kunststoff heaz'stejn.
Kroasstod

Ois Kroasstod (amtli: Kreisstadt) wead a Stod gnennd, in dea wo a Landkroas sein Sitz hod. Duatn is aa as Landratsamt oda de Kroasvawoitung.
Kroashaptstod.
Da Vawoitungssitz vo am (Land-)Kroas muass ned nedigaweis in ana Stod sei, da Sitz ko aa in ana Gmoa ohne Stodrecht liegn. In dem Foi is de Bezeichnung ned Kroasstod, sondan Kroashaptort. Vor etlichn Joarn hods voa oim in Bayern und Niedersachsen Kroasvawoitunga in Kroashaptortn gem, zum Beispui Wegscheid und Mallersdorf sowia Wittlage in Niedersachsen. Mit da Auflösung vo Kroas im Rahmen vo Kroasgebietsreformen (z. B. Aufläsung vo de Landkroas Mallersdorf und Wittlage) sowia da Valeihung von Stodrechtn, z. B. an Westerstede am 28. Mai 1977, san de Sonderfälle zum Groußtei entfoin. Ois oanzige Ausnohm in Deitschland vableibt d Moaktgmoa Garmasch-Partakurch.
Externe Kroasvawoitung.
Da Sitz vo da Kroasvawoitung vo oanign Landkroas liegt außahoib vom Landkroas (oft in da namasgleichn Stod).
Grouße Kroasstädt.
Vom Begriff Kroasstod zum Unterscheidn is da bsundare Rechtsbegriff "Grouße Kroasstod". A Grouße Kroasstod muass ned unbedingt oa Kroasstod sa. A Beispui is de Grouße Kroasstod Backnang im Rems-Murr-Kreis, vo dea da Sitz Waiblingen is.
Gräßte und kloanste Kroasstädt.
D gräßte (ned kroasfreie) Kroasstod in Deitschland – ogsehng vo de Kommunalverbänd vo bsundara Oart Hannover, Aachen und Saarbrücken – is Neuss, de kloanste mit etwos mea ois 5000 Eihwohna is Kusel.
Arabische Hoibinsl

De Arabische Hoibinsl (dt.: Arabische Halbinsel, ), aa Arabien, is mid 2,73 Milliona km² Fläch de gresste Hoibinsl af da Wejd und liegt af da Arabischn Plottn. Geologisch ghead's zu Afrika, geografisch owa zu Asien. As gresste Lond af da Hoibinsl is Saudi-Arabien.
Eadkunde.
De Arabische Hoibinsl wead vom Goif vo Akaba und am Roudn Meea om Westn und om Sidwestn, vom Arabischn Meer om Sidn aa vom Persischn Goif om Noadostn begrenzt.
tektonisch gseng is de Hoibinsl sejba de Arabische Plottn. Geologisch ghead de Hoibinsl zua oidn afrikanischn Kontinentoimassn, a wenn's duachn Grabebruch vom Roudn Meea trennd is. De Hoibinsl is mid da Groußn Nefud om Noadn und da Rub al-Chali im Sidn fost gonz a Wiastn.
Lända.
Af da Arabischn Hoibinsl lieng de heitign Stootn Jemen, Katar, Kuwait, Oman, Saudi-Arabien und de Vaoanigtn Arabischn Emirate. Om Noadn ham da Irak und Jordanien a wengal on Ontei on da Hoibinsl.
De Bevejkarung vo da Arabischn Hoibinsl woar 2008 uma 60.000.000 Eihwohna.
Willi Hundt

Da Willi Hundt, aa "Willy Hundt", (* 24. August 1884; † 1966) woa a deitscha Spoakassndirektor und Politika (SPD) in da Freien Hansestod Bremen. Er woa Mitglied vo da "Biagaschofd vo Bremen".
Biografie.
Ausbuidung und Beruf.
Hundt wor nochm Zwoatn Wödkriag vo 1945 bis 1953 Direktor vo da Spoakassa Bremen. Da Wiederafbau vo da Spoakassa und d Einrichtung vo "mobuin Spoakassn" in Autobussn is aa sei Weak.
Politik.
Da Hundt wor Mitglied vo da SPD in Bremen.
Er wor vo 1946 und vo 1947 bis 1951 Mitglied in da Bigaschoft vo Bremen und hod do in vaschiednan "Deputationa" midgwiakt.
Ehrunga.
D "Willi-Hundt-Straße" in Bremen-Kattenturm is noch eam gnennd worn.
Channel Islands (Aleuten)

D Channel Islands san a kloane unbewohnte Inslgruppn vo de Andreanof Islands, de wo zua de Aleuten ghearn. De nua wenig hundat Meta groußen Insln liegn in da Bay of Islands vo Adak Island. Da Noum is vo da "U.S. Navy Aleutian Island Survey Expedition" 1933 vagem worn.
Zahara

De Zahara (* 9. Novemba 1987 in Phumlani bei East London, Sidafrika; biagalicha Noum "Bulelwa Mkutukana" - 11. Dezémber 2023) was a sidafrikanische Sängarin und Komponistin.
Se hot in „isiXhosa“, iara Muadasproch und af Englisch gsunga. De akustische Gitarrn was ia Inschtrument. De Stilrichtung wead „Afro-Soul“ gnennd.
Vo iam Debüalbum "Loliwe" (2011) hod se innahoib vo drei Wocha iba 100.000 Exemplare vakafft. Se is in Sidafrika meafoch auszeichnat worn.
Wiesing (Altenthann)

Wiesing is a Ortstei vo da da Gmoa Altenthann im Owerpfoiza Landkroas Rengschburg (Bayern).
Geografische Log.
Wiesing liegt in da Region Rengschburg, umara drei Kilometa noadestli vo Altenthann.
Gschicht.
Wiesing (urspringle: Wisern) is koa echta -ing-Oat. Des Doaf is in a spodan Siedlungswejn entstandn. Es is anno 1521 easchtmois schriftle gnennd worn. Wiesing woa in de Händ vom Glousta Reichaboch und im Zuaständigkeitsbereich vom Landgricht Donaustauf.
Zum Stichdog 23. Meaz 1913 Oustafest hod Wiesing zur Pforrei Pettnreith ("Pettenreuth") gheat und hod a Haus und 11 Einwohna ghobt.
Am 31. Dezemba 1990 hod Wiesing 7 Einwohna ghobt und hod zua Pfarrei Pettenreuth gheat.
Veronika Fitz

Veronika Fitz (* 28. Meaz 1936 z Minga) is a bayerische Voiksschauspuiarin.
Lem.
Veronika Fitz is in Dießen am Ammersee aufgwochsn und kimmt vo da groußn Schauspuia-Famij Fitz. Se is de Tochta vom Hans Fitz und vo da Ilse Fitz, Schwesta vom Walter Fitz und Gerd Fitz, d Tant vo da Lisa Fitz und vom Michael Fitz. Oftmois werd foischaweis da 27. Meaz ois ia Geburtsdog ogebn.
Se sejm woa seit de 1950a Joar in an Haffa Fuim und Fernsehserien z segn, drunta "Der Komödienstadel", "Funkstreife Isar 12" mit Wilmut Borell und Karl Tischlinger, "Königlich Bayerisches Amtsgericht" mit Hans Baur und Georg Blädel, "Der Millionenbauer" (1979 und 1986/1987), "Irgendwie und Sowieso", "Der Bulle von Tölz" und "Tierarzt Dr. Engel". Ian groußn Duachbruch hods neman Helmut Fischer und da Ilse Neubauer in da Reih "Die Hausmeisterin" (1987-1992) ghobt.
Seit 2006 spuit se in da ZDF-Serie "Forsthaus Falkenau", in dea wo voa ia scho ia Bruada Gerd und dem sei Suhn Michael z seng woan.
De Veronika Fitz woa mitm Schauspuia Willi Anders († 1971) vaheirat und hod mit eam a Tochta, Ariela Bogenberger.
Ufaentwicklung

D Ufaentwicklung vo om Sää wead gmessn onhound vo d Vahejtniss vo da Ufaläng zum Umfong vo am Kroas, dem sei Fläch mid dera vom Sää identisch is. De Vahejtniszoih is a Ouhoitspunkt fian Buchtnreichdum vo am Sää und weisd af de Bedeitung vo da Ufagengd hi. Bei Toisperrn liegd s Vahejtnis zwischn 3 und 6 und ba natialichn Sään zwischn 1,6 und 3.
Boucher (Koch)

Ois Boucher (vo franzesisch: ‚Metzga‘) nennt ma in ana Kichnbrigad in Kichnfleischa. Er is haptsechle fias Zalegn und Ausboana vo Schlochtfleisch zuastendi. Außadem muass a s Herstejn vo Klärfleisch und Farcen beheaschn.
In kloanan bis middlan Restaurationsbetriebn wead de Orbat oftmois vom Gardemanger ibanumma.
Gstod

A Gstod (dt.: Küste, engl.: "coast") is im engan Sinn de Wossakantn (dt.: "Küstenlinie", engl.: "coastline", "seashore"), wo a See oda Ozean af's Land triffd. De Wossakantn is afgrund vo Hochwossa und Gezeidn dynamisch (in da Eadgschicht aa zweng da Erosion und Plottntektonik). In Eiropa wead's efta ois middlare Linie vom Hochwossa bzw. Gezeidnhochwossa definiad. A Gstod im weidan und oigmoanan Sinn is de Gengd on da Wossakantn (dt.: "Küste", engl.: "coast", "coastal zone").
Woatheakumft.
"Gstod" (dt.: Gestade) kimmt vom oidboarischn „stado, stad“ (oidmiddlboarisch, mhd.: „gestat“), germanisch *„staþ-“ (in da sejm Bedeitung). Des Woat is seid'm 8. Joarhundad belegd.
Kathi Leitner

De Kathi Leitner (* 13. Septemba 1948 in Neibeian am Inn) is a bayerische Voiksschauspuiarin
Lem.
De Leitnerin is 1969 vo da Amsi Kern, domois Schefin vom Chiemgauer Volkstheater, entdeckt worn. Do iss bis heid dabei und spuid hin und wieder amoi mid. 1973 iss as easchte Moi aa im "Komödienstadel" vom Bayerischen Rundfunk aftrettn. De Leitnerin wor außadem in an Haffa TV-Serien zum seng, zum Beispui "Königlich Bayerisches Amtsgericht", "Monaco Franze - Der ewige Stenz", "Irgendwie und Sowieso", "München 7", "Herbert und Schnipsi" und "Café Meineid". In da Comedy-Reih "Kanal fatal" spuits de biedare Chefsekretärin "Frau Mayrhöfer".
1999 iss fia de Roin vo da Anna Meier im Fuim "Einmal leben" (Regie: Franz Xaver Bogner) mim Bayerischen Fernsehpreis auszeichnat worn.
De Schauspuiarin lebt im Inntoi.
Fred Stillkrauth

Da Fred Stillkrauth (* 14. August 1939 z Minga; † 7. August 2020 ebndo) woar a bayerischa Theata- und Voiksschauspuia.
Lem.
Da Stillkrauth hod de renommiade Otto-Falckenberg-Schui z Minga bsuachd und hod nacha easchte Engagements an vaschiedane Theata ghobd. Nochm Doud vom Fritz Straßner hod a d Roin vom Brandna Kaschba im Theatastickl Der Brandner Kaspar und das ewig' Leben vom Kurt Wilhelm ibanomma.
Im Fernsehn is da Stillkrauth haifig in Produktiona vom Bayerischen Rundfunks z seng, so unta anderm im "Komödienstadel". Aftritt hod a aa ois Fleischgroußhändla in da Serie "Zur Freiheit" und ois Kriminala Lederer in da Serie "Löwengrube" ghobd, in dena ea zwoa komplett untaschiedliche Typn gspuid hod. Im Aprui 2008 wor da Stillkrauth in da Tatort-Produktion "Der oide Depp" vom Bayerischen Rundfunk in ana Haptroin ois Kriminalobakommissar Opa Sirsch z seng.
Bedecktsama

De Bedecktsamigen Pflanzna ("Magnoliopsida", friaa "Angiospermen" oda "Magnoliophyta"), kuaz Bedecktsama, manchmoi aa im engan Sinn „Bliahpflanzna“ gnennd, buidn de grässde Klass vo de Samapflanzna.
De Landwiatschofd is, is direkt oda indirekt (duach Viechfuadaproduktion), fost voiständig vo de Bedecktsama obhängig. De wichtigste Roin spuid de Famij vo de Siassgrasa. Dazua ghean: Reis, Gugaruz, Woaz, Geaschtn, Droad, Howan, Hirse und Roazucka.